དང་པོ་བྲིས་སྐུ་བྱུང་ཚུལ་ནི།ཡུལ་སྒྲ་སྒྲོགས་ཀྱི་རྒྱལ་པོ་ཨུ་ཏྲ་ཡ་ནས་རིན་ཐང་བྲལ་བའི་ནོར་བུའི་ཁྲབ་ཅིག་རྒྱལ་པོ་གཟུགས་ཅན་སྙིང་པོ་ལ་ཕུལ་བས་དེ་ལ་སྐྱེས་ལན་མ་རྙེད་དེ།སྟོན་པ་མཆོག་ལ་ཞུས་པས་རྒྱལ་བའི་སྐུ་གཟུགས་ཤིག་བྲིས་ནས་ཕུལ་ཅེས་བཀའ་སྩལ་ཀྱང་།རིགས་བྱེད་པ་དག་གིས་རྒྱལ་བའི་སྐུ་ལ་བལྟར་མ་བཟོད་དེ།རྒྱལ་བ་ཁྲུས་ཀྱི་རྫིང་བུའི་འགྲམ་དུ་བཞུགས་ནས་སྣང་བརྙན་ཆུ་ལ་ཤར་བ་ལ་དཔེ་བྱས་ཏེ་བྲིས་པ་དེ་ལ་ཐུབ་སྐུ་ཆུ་ལོན་མ་ཞེས་གྲགས་པ་འདི་བྲིས་སྐུ་དང་པོ་དང་།སེངྒ་ལའི་རྒྱལ་པོའི་བུ་མོ་མུ་ཏིག་ཁྲི་ཤིང་གིས་མུ་ཏིག་བྲེ་བོ་ཆེ་གསུམ་སྟོན་པ་མཆོག་ལ་མཆོད་ཕྱིར་བསྐུར་བའི་སྐྱེས་ལན་དུ་འོད་ཟེར་རས་གཞིའི་སྟེང་དུ་བཀྱེ་ནས་བཞེངས་པའི་བྲིས་སྐུ་འོད་ཟེར་ཅན་མ་འམ།མུ་ཏིག་ཁྲི་ཤིང་ཞེས་གྲགས་པ་དེ་བྲིས་སྐུ་གཉིས་པའོ།།